กสิกรไทยฟันธงลีสซิ่งเริ่มฟื้น
ลีสซิ่งกสิกรไทยยันเช่าซื้อจะผ่านจุดต่ำสุดในช่วงครึ่งแรกของปีนี้
28 ม.ค. 2558

ลีสซิ่งกสิกรไทยยันเช่าซื้อจะผ่านจุดต่ำสุดในช่วงครึ่งแรกของปีนี้
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย เปิดเผยว่า แนวโน้มธุรกิจสินเชื่อเช่าซื้อรถยนต์ในช่วงไตรมาสแรกของปีนี้ ยังขยายตัวไม่ดีนักตามภาวะเศรษฐกิจ สถาบันการเงินยังพิจารณาสินเชื่ออย่างระมัดระวัง อย่างน้อยจนกว่าจะเห็นสัดส่วนหนี้เสียเริ่มทรงตัว 
ทั้งนี้ ยอดขายรถยนต์ใหม่ที่คงจะทยอยปรับตัวเพิ่มขึ้นอย่างช้าๆ คาดว่าจะยังคงมียอดขายต่ำกว่า 1 ล้านคันต่อไปอีก 1 ปี โดยยอดขายจะมีประมาณ 9-9.5 แสนคัน ขยายตัว 4-9% เนื่องจากปัญหาหนี้ครัวเรือนที่ยังคงสูงอยู่ ขณะเดียวกันการแข่งขันของผู้ให้บริการสินเชื่อเช่าซื้อรถยนต์หลีกเลี่ยงการแข่งขันด้านราคา เพราะส่วนต่างดอกเบี้ยต่ำมากแล้ว ยังต้องติดตามประเด็นการบังคับใช้กฎหมายค้ำประกันในเดือน ก.พ.นี้อีกด้วย คาดว่าธุรกิจจะผ่านจุดต่ำสุดในครึ่งแรกของปีนี้
นายสุรัตน์ กล่าวว่า บริษัทตั้งเป้าปล่อยสินเชื่อใหม่ปีนี้ให้ได้ 71,796 ล้านบาท เพิ่มจากปีก่อน 17.6% แบ่งเป็นสินเชื่อรถป้ายแดงและสินเชื่อรถจักรยานยนต์ขนาดใหญ่หรือบิ๊กไบค์ 4 หมื่นล้านบาท ส่วนที่เหลือมาจากสินเชื่อผู้แทนจำหน่ายรถยนต์และสินเชื่อรถช่วยได้หรือสินเชื่อจำนำทะเบียนรถ ซึ่งจะทำให้มียอดสินเชื่อคงค้างในระบบรวม 89,923 ล้านบาท หรือเติบโต 1-2% และมีกำไรประมาณ 532 ล้านบาท โดยตั้งเป้ามีหนี้ที่ไม่ก่อให้เกิดรายได้หรือเอ็นพีแอลไม่เกิน 1.5%
สำหรับแผนดำเนินงานในปีนี้ยังคงเน้นสินเชื่อเช่าซื้อรถยนต์ ลีสซิ่งหรือเช่าใช้รถยนต์แบบกลุ่ม สินเชื่อบิ๊กไบค์ และสินเชื่อรถช่วยได้กสิกรไทยที่คาดว่าจะทำให้ผลการดำเนินธุรกิจเติบโตอย่างต่อเนื่อง ซึ่งในปี 2557 สินเชื่อรถช่วยได้กสิกรไทยปล่อยสินเชื่อเติบโตจากช่วงเดียวกันของปีที่ก่อน 15% โดยสินเชื่อคงค้างของรถช่วยได้อยู่ที่ 1 หมื่นล้านบาท และคาดว่าปีนี้จะเติบโตได้ 10-20%
นอกจากนี้ จะมีการเชื่อมโยงผลิตภัณฑ์ทางการเงินที่ครบวงจรกับธนาคารกสิกรไทย เช่น การเจาะกลุ่มลูกค้าที่มีบัญชีเงินเดือนผ่านธนาคาร และเพิ่มโอกาสทางธุรกิจสินเชื่อเช่าซื้อรถยนต์ในการวางแผนแนวทางธุรกิจสู่ตลาดอาเซียน เช่น การปล่อยสินเชื่อเช่าใช้ให้กับลูกค้าที่ลงทุนยังกลุ่มอาเซียน
“ภาวะการแข่งขันในปีนี้ บริษัทเช่าซื้อที่เป็นบริษัทลูกของค่ายรถยนต์คงออกแคมเปญเพื่อกระตุ้นการซื้อมากขึ้น ซึ่งก็จะเป็นตัวกดดันให้เราต้องหากลยุทธ์มารองรับการกับแข่งขันที่รุนแรง ขณะเดียวกันแนวโน้มอัตราดอกเบี้ยเช่าซื้อก็คงทรงตัว เนื่องจากภาวะเศรษฐกิจยังไม่ฟื้นตัวดีนัก โดยปัจจุบันอัตราเช่าซื้อรถป้ายแดงอยู่ที่ 2.45-2.65%” นายสุรัตน์ กล่าว
อย่างไรก็ตาม ในปี 2557 บริษัทปล่อยสินเชื่อได้ 61,027 ล้านบาท ลดลงจากช่วงเดียวกันของปีก่อน 18.3% แบ่งเป็นสินเชื่อใหม่ 33,606 ล้านบาทลดลง 14.4% และสินเชื่อผู้แทนจำหน่ายรถยนต์ 27,421 ล้านบาท ลดลง 22.7% ยอดสินเชื่อคงค้างมียอดรวม 89,783 ล้านบาท เพิ่มขึ้นจากช่วงเดียวกันปีก่อน 0.6% มีกำไร 499 ล้านบาท และมีหนี้ที่ไม่ก่อให้เกิดรายได้ 1.16%